## Susana Camarero: “Els nostres majors són els fonaments de la nostra societat i el centre de les nostres polítiques socials”

*** La vicepresidenta primera assistix a la celebració del Dia dels Avis i destaca les polítiques i programes de la Generalitat que impulsen l’envelliment actiu i combaten la soledat no desitjada
* La Generalitat destina enguany més de 15 milions d’euros per a fomentar, donar suport i impulsar l’envelliment actiu dels majors**

La vicepresidenta primera i consellera de Servicis Socials, Igualtat i Vivenda, Susana Camarero, ha subratllat hui que “les persones majors són els fonaments del que hui som com a societat i això les situa en el centre de les nostres polítiques socials i la nostra acció de govern, perquè reconéixer el seu paper és un deure i una convicció per a nosaltres i creiem profundament que una societat justa es mesura per com tracta els seus majors”.

Camarero s’ha pronunciat així durant la celebració del Dia dels Avis organitzada per Mensajeros de la Paz, en la qual també han participat el pare Ángel, president de l’associació, l’alcaldessa de València, María José Catalá, i el periodista Luis del Olmo.

Durant la seua intervenció, la vicepresidenta ha ressaltat que “garantir el benestar dels nostres majors és una de les màximes prioritats del Govern Valencià, apostant amb inversió econòmica i gestió per oferir als majors un envelliment actiu, lluitar contra la soledat no desitjada ni merescuda, i promoure que els majors valencians mantinguen una participació activa en la vida social, cultural i comunitària”.

Així, ha realçat la importància i la prioritat de les polítiques destinades a millorar la qualitat de la vida activa de les persones majors. En concret, la Generalitat destina este any més de 15 milions d’euros per a fomentar, donar suport i impulsar l’envelliment actiu dels majors, en centres d’envelliment actiu, que compten amb més de 234.000 persones sòcies, programes de termalisme i vacacions socials i línies per a combatre la soledat no desitjada. La Generalitat també està reforçant la inversió en atenció social, per a incrementar recursos, places i millorar la qualitat dels servicis.

“Volem una Comunitat en la qual complir anys siga un motiu de celebració, no de preocupació, en la qual cada etapa de la vida siga viscuda amb plenitud, amb companyia, amb dignitat; perquè els majors de hui són molt actius i els volem presents, visibles i valorats”, ha afirmat Camarero.

“Els majors sou memòria viva, saviesa pròxima i amor sense mesura; per això parlar de les persones majors és parlar de present i de futur, dels fonaments sobre els quals s’ha construït la nostra societat, sou la cola que unix les famílies, el pont entre generacions”, ha conclòs Camarero.

Fecha: 26/07/2025